Co-preşedintele ALDE Daniel Constantin a blocat conturile formaţiunii după ce conducerea partidului a decis retragerea sprijinului politic şi demiterea sa din Guvern. Banii nu vor putea fi accesați până la clarificarea în instanță a situației partidului, relatează News.ro.

Sursă: Inquam Photos/ George Călin

Potrivit unor surse din ALDE, Daniel Constantin a notificat banca la care formaţiunea are deschise conturi spunând că există un proces pe rol, iar reprezentanţii unităţii financiare au decis că până la clarificarea situaţiei sumele nu vor putea fi accesate de nimeni din partid.

„Da, vă confirm că în situaţia de faţă conturile nu se pot folosi până la clarificarea juridică în instanţă”, a declarat Daniel Constantin pentru News.ro.

S-a ajuns în această situaţie după ce Daniel Constantin a contestat la Tribunalul Bucureşti decizia Delegaţiei Permanente a ALDE de organizare a Congresului în luna aprilie.

„S-a ajuns la o situaţie de blocaj până când se va soluţiona juridic. Săptămâna viitoare sunt primele termene date de Tribunal. Dacă vom câştiga, atunci se va suspenda congresul şi situaţia cu conturile rămâne blocată. Dacă nu vom câştiga, ei vor organiza congres, dar după congres se vor duce la tribunal să înregistreze noul statut şi noua conducere. Ele nu vor fi validate, pentru că e un proces pe rol”, au declarat surse din ALDE, apropiate lui Daniel Constantin, pentru News.ro.

Tribunalul va judeca săptămâna viitoare termenul pe fond la contestaţia depusă de Daniel Constantin împotriva deciziei Delegaţiei Permenanete. Tot săptămâna viitoare, magistraţii vor decide dacă vor da sau nu o ordonanţă preşedinţială de suspendare a hotărârii de organizare a Congresului.

„Dacă se obţine ordonanţa preşedinţială, se suspendă deciziile Delegaţiei Permanente şi nu se poate organiza Congres. Dacă nu se suspendă, oricum se judecă pe fond în mai multe termene şi, până la terminarea procesului pe fond, nu se poate înregistra noua conducere. Şi asta va dura câteva luni de zile. Câteva luni de zile în care conturile rămân blocate şi funcţionarea partidului practic e blocată”, au mai declarat sursele citate pentru News.ro.

În conturile bancare ale ALDE sunt virate subvenţia lunară acordată de către Autoritatea Electorală Permanentă (AEP) partidelor parlamentare, dar şi cotizaţiile membrilor şi donaţiile din partea persoanelor fizice şi juridice. În luna martie, AEP a virat către ALDE suma de 268.547 lei, în vreme ce în ianuarie şi februarie a tranferat câte 82.000 de lei.

Delegaţia Permanentă a ALDE a decis pe 19 martie convocarea Congresului partidului, în cadrul căruia urmează să fie aleasă noua conducere a formaţiunii, pentru data de 21 aprilie. Daniel Constantin a declarat că Delegaţia Permanentă a fost convocată nestatutar şi a anunţat că va contesta în instanţă decizia de convocare a Congresului.

Daniel Constantin a fost revocat din funcția de ministru al Mediului și cea de vicepremier. Decizia a fost luată de Coaliția de guvernare, după ce ALDE i-a retras sprijinul politic co-președintelui formațiunii.